钦定古今图书集成/明伦汇编/官常典/第580卷 > 王以旗
## 钦定古今图书集成/明伦汇编/官常典/第580卷 > 王以旗

按《明外史》本传：“以旗字士招，江宁人。正德六年进士。
除上高知县。华林贼方炽，以旗训乡兵御之，贼不敢
犯。征授御史，出按河南。宸濠反，镇守太监刘璟倡议
停乡试，以旗言河南去江西远，罢试无名。乃止。璟又
言：‘帝亲征，道且出汴，牒取供顿银四万两，巡抚议予
之，以旗执不予。世宗即位，欲加兴献帝皇号，以旗抗’”
言不可。已上《弭灾要务》，言：“司礼取中旨免张汉赃，科
臣不预闻，此启矫伪之渐也。”帝不听。累迁兵部右侍
郎。徐、吕二洪竭，漕舟胶。命兼右佥都御史，总理河漕。
逾年，渠水通，进秩一等。寻拜南京右都御史。召为工
部尚书，改左都御史，代陈经为兵部尚书兼督团营。
三边总督曾铣议复河套，大学士夏言主之，数下优
旨奖铣，令以旗集廷臣议，以旗等力主铣议。议上，帝
意忽变，严旨咎铣，令再议。以旗等惶恐，尽反前说。帝
逮铣，令以旗代之。套寇自西海还，肆掠永昌、镇羌。总
兵官王继祖御却之。已，复来犯，并及镇番、山丹。部将
蔡勋、马宗援三战皆捷，前后斩首一百四十馀级。论
功，荫以旗一子。已而寇数万复屯宁夏塞外，将大入。
官军击之，斩首六十馀级，寇宵遁。延绥、宁夏开马市，
二镇市五千匹。其长狼台吉等约束所部，终市无哗。
以旗以闻。诏大赉二镇文武将吏，以旗复赐金币。录
延绥将士破敌功，再荫一子。在镇六年，修延绥城堡
四千五百馀所，又筑兰州边垣，加官至太子太保。比
卒，军民为罢市。赠少保，谥“襄敏”，再予一子官。